Rasmus Horn Langhoff (S), 2012-03-27:
Danmark har fået en ny regering, som har sat en ny kurs for Danmark, og det gælder naturligvis også på ligestillingsområdet.
For selv om Danmark sammenlignet med andre lande har opnået en forholdsvis høj grad af ligestilling, er der rigeligt at tage fat på efter 10 år med en VK-regering, der mildest talt ikke har haft ligestilling som fokusområde.
Og hvis der er noget, ligestilling har brug for, så er det handling, for ligestilling kommer ikke af sig selv.
Til dem, som tror, at ligestilling bare er noget, der kommer af sig selv, vil jeg stille følgende spørgsmål: Hvor havde ligestillingen været i dag, hvis ikke det var for visionære politikere, der i 1908 sikrede, at kvinder kunne deltage i lokale valg, og i 1915 sikrede kvinders valgret til Folketinget og Landstinget?
Hvor havde ligestillingen været i dag, hvis ikke det var for modige politikere som Nina Bang, der i 1924 som den første kvindelige minister i et vestligt land beviste, at også kvinder kan blive dygtige ministre?
Og hvor havde ligestillingen været i dag, hvis ikke Folketinget i 1973 havde sikret kvinder retten til fri abort?
I dag tager vi retten for givet, men det er bestemt ikke alle steder på jorden, hvor kvinder har den ret.
Og hvor havde ligestillingen været i dag, hvis ikke det var for de politikere, som i 1984 sikrede nybagte fædre retten til at tage barselorlov?
Ligestilling kommer ikke af sig selv, den kommer kun, hvis vi kæmper for den.
Sådan har det altid været, sådan er det nu, og sådan vil det sandsynligvis altid være.
Vi Socialdemokrater finder det derfor glædeligt, at vi med perspektiv- og handlingsplanen atter sparker gang i udviklingen inden for ligestilling her i Danmark.
For mig handler ligestilling først og fremmest om at sikre lige gode muligheder for mænd og kvinder, og det er der ikke altid i dag, for selv om Danmark er kommet langt med ligestilling de sidste 100 år, er der langtfra fuld ligestilling mellem kvinder og mænd i Danmark.
Regeringens handlingsplan indeholder en lang række vigtige initiativer, der skal sikre reelt lige gode muligheder for begge køn, både på arbejdsmarkedet og i hjemmet, og i det hele taget sikre, at både mænd og kvinder får bedre betingelser for at kunne kombinere deres familieliv med et aktivt arbejdsliv. Et af de vigtigste initiativer for Socialdemokraterne inden for ligestilling er at få en øget reserveret barsel til mænd, for når det gælder mænds barsel i dag, sakker Danmark bagud.
Det skal der laves om på.
Regeringen vil desuden sikre ligestillingen på arbejdsmarkedet med en barseludligning for selvstændige, for Danmark har nemlig brug for flere kreative og innovative iværksættere, der kan skabe nye produkter, job og omsætning.
Initiativet med en kønsopdelt lønstatistik er også vigtigt.
Det kan nemlig bidrage til en bevidst og aktiv indsats på den enkelte arbejdsplads for at reducere lønforskellen mellem mænd og kvinder.
Jeg vil slutte med sige, vi ikke kan vente yderligere 100 år på reel ligestilling i Danmark.
Tiden er moden til forandring nu, og derfor skal vi have reserveret noget mere barsel til fædrene.
Kort sagt skal vi arbejde hårdt for at skabe bedre rammer, så både unge piger og unge drenge, der drømmer om et liv med lige muligheder, kan få deres drøm opfyldt.